REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/137-18

14. jun 2018. godine

B e o g r a d

ZAPISNIK

14. SEDNICE ODBORAZA ZDRAVLjE I PORODICU

ODRŽANE 13. JUNA 2018. GODINE

Sednica je počela u 13,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Dragana Barišić, dr Desanka Repac, prim. dr Milovan Krivokapić, dr Danijela Stojadinović, dr Danica Bukvić, prof. dr Milan Knežević, dr Svetlana Nikolić Pavlović i prof. dr Žarko Korać.

Sednici Odbora su prisustvovali zamenici odsutnih članova Odbora: dr Olivera Ognjanović (dr Radoslav Jović) i Milena Bićanin (dr Muamer Bačevac).

Sednici nisu prisustvovali članovi Odbora: prof. dr Dušan Milisavljević, Branka Stamenković, dr Dragan Vesović, Aleksandar Šešelj i Nemanja Šarović, kao ni njihovi zamenici.

Pored članova Odbora sednici je prisustvovala narodna poslanica Sandra Božić.

 Sednici je prisustvovao državni sekretar Ministarstva zdravlja prof. dr Vladimir Đukić.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Informacije o radu Ministarstva zdravlja za period oktobar-decembar 2017. godine;
2. Razmatranje predstavki građana i ogranizacija;
3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 13. sednice Odbora, koja je održana 24. januara 2018. godine.

 Prva tačka dnevnog reda - **Razmatranje Informacije o radu Ministarstva zdravlja za period oktobar-decembar 2017. godine**

Doc. dr Darko Laketić, predsednik Odbora, podsetio je da prema članu 229. Poslovnika Narodne skupštine ministar informiše nadležni odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima odbora povodom podnete informacije, odbor podnosi izveštaj Narodnoj skupštini.

Na početku svog izlaganja prof. dr Vladimir Đukić, državni sekretar Ministarstva zdravlja, izneo je normativne aktivnosti Ministarstva, koje se odnose na: zakone u postupku izrade, donete zakone, akte koje je usvojila Vlada i one koje je doneo ministar zdravlja. U narednom periodu očekuje se izrada sledećih zakona i pravilnika: Zakona o zdravstvenom osiguranju, Zakona o sanitarnom nadzoru, Zakona o zdravstvenoj ispravnosti predmeta opšte upotrebe, Zakona o vodi za ljudsku upotrebu, Zakona o izmenama i dopunama Zakona o supstancama koje se koriste u nedozvoljenoj proizvodnji opojnih droga i psihotropnih supstanci, Pravilnika o prehrambenim enzimima, Pravilnika o izmenama i dopunama Pravilnika o prehrambenim aditivima i Pravilnika o aromama koje se koriste u proizvodnji hrane.

Takođe, kontinuirano se sprovode i druge aktivnosti, kao što je rad na izradi Nacionalne strategije za retke bolesti u Republici Srbiji do 2023. godine. Retke bolesti su u fokusu Ministarstva zdravlja duži period i za njihovo lečenje izdvajaju se velika sredstva. Broj dece obolele od ovih bolesti, koja se leče na teret RFZO-a, određen je po kriterijumima stručnih komisija ovog fonda, drugih strukovnih organizacija, kao i udruženja pacijenata. Zatim, inovativni lekovi su uvršteni na Listu lekova i dostupni su pacijentima. Ministarstvo učestvuje u radnoj grupi RFZO-a za izradu i kontrolu jedinstvene liste čekanja. U toku je priprema pravilnika, kojim se uređuje nomenklatura laboratorijskih usluga i detaljno reguliše rad laboratorija. Zahvaljujući profesionalnosti nadzornog odbora RFZO-a i Ministarstva, kao i transparentnosti svih učesnika u radu Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji, veliki broj dece je poslat na lečenje bez ijedne primedbe. Ministarstvu predstoji izrada izveštaja za Međunarodni biro za borbu protiv narkotika. S tim u vezi, uvodi se Centralni registar u oblasti proizvodnje i prometa psihoaktivnih kontrolisanih supstanci. U okviru IPA 6 projekata planiraju se aktivnosti u oblasti psihoaktivnih supstanci, koje se odnose na istraživanje upotrebe droge i alkohola u opštoj populaciji, kao i među učenicima srednje škole.

U Sektoru za evropske integracije i međunarodnu saradnju priprema se Nacionalni program za usvajanje pravnih tekovina EU i sačinjavanje odgovora na pitanja Evropske komisije za potrebe izrade Godišnjeg izveštaja o napretku za 2017. godinu. Ovaj izveštaj je afirmativno orijentisan prema Zakonu o transfuzijskoj medicini i Zakonu o biomedicinski potpomognutoj oplodnji. Ministarstvo učestvuje i u zajedničkim aktivnostima Trećeg programa Evropske unije u oblasti zdravlja za period od 2014. do 2020. godine.

Inspekcijske poslove ovog ministarstva ocenio je veoma značajnim i dodao da zakone koji regulišu ovu oblast treba upotpuniti. Naime, kontrola inspekcijskog nadzora je do sada bila veoma zapostavljena, jer na nivou države nije bilo dovoljno inspektora. Primera radi, postojalo je samo sedam farmaceutskih inspektora za celu teritoriju Srbije. U okviru Odeljenja za inspekciju za lekove i medicinska sredstva i psihoaktivne kontrolisane supstance i prekursore, projekat jačanja Nacionalnih Regulatornih Autoriteta (NRA), odnosi se na formiranje i sprovođenje mera harmonizovanih sa Svetskom zdravstvenom organizacijom, usvojenih u julu 2017. godine. Inspekcijski poslovi se odnose i na kontinuiranu borbu protiv falsifikovanih lekova i drugih krivičnih dela.

U vezi sa aktivnostima Uprave za biomedicinu, najavio je donošenje Zakona o presađivanju ljudskih organa.Uprava za biomedicinu učestvuje u Tvining projektu ''Jačanje institucionalnih kapaciteta u oblasti supstanci ljudskog porekla (SoHO), čiji je cilj unapređenje bezbednosti krvi u transfiziji i transplantaciji. U toku je priprema na izradi SoHO upitnika za zdravstvene ustanove radi procene sprovođenja inspekcijskog nadzora u Republici Srbiji, kao i organizovanje radionica u okviru pomenutog projekta. Upravi za biomedicinu dostavljeno je i obrađeno: izvoz krvi pupčanika -517; uvezeno rožnjača - 22; uvoz matičnih ćelija za procese transolanatacije -10; uvoz/izvoz biološkog materiajala - 25. Takođe, u zdravstvenim ustanovama je realizovano 9 donora i transplantirano 16 solidnih organa (12 bubrega, 5 jetri i 2 srca).

Od ostalih projekata iz nadležnosti Ministarstva zdravlja, predstavio je Drugi projekat razvoja zdravstva Srbije, finansiran iz kredita Međunarodne banke za obnovu i razvoj, koji za cilj ima unapređenje sistema zdravstvene zaštite u oblasti finansiranja, efikasne nabavke lekova i medicinskih sredstava, unapređenja kvaliteta zdravstvene zaštite i kontrole odabranih prioriteta nezaraznih bolesti. Ukazao je na komponentu dva ovog projekta, koja se odnosi na nabavku lekova i medicinskih sredstava. Naime, upotreba antibiotika je smanjena za oko 28%, čemu je doprinelo i obeležavanje Evropskog dana racionalne upotrebe antibitika. Svetska banka pozitivno je ocenila dosadašlju realizaciju ovog projekta. Prvi deo ovog projekta se odnosi na implementiranje tzv. dijagnostički srodnih grupa (DSG), što je ogledno uvedeno u 14 zdravstvenih ustanova. U realizaciju komponente tri ovog projekta, koja se odnosi na unapređenje kvaliteta zdravstvene zaštite, aktivno je uključen Institut za javno zdravlje Srbije ''Dr Milan Jovanović Batut''. S tim u vezi, prema poslednjem izveštaju Evropskog zdravstvenog potrošačkog indeksa, Srbija je ostvarila značajan napredak.

U diskusiji povodom ove tačke dnevnog reda, učestvovali su: prof. dr Milan Knežević, prim. dr Milovan Krivokapić, prof. dr Žarko Korać, dr Svetlana Nikolić Pavlović, dr Danica Bukvić i doc. dr Darko Laketić.

Prof. dr Milan Knežević je istakao da sve normativne, mećunarodne i kontinuirane aktivnosti navedene u ovoj informaciji oslikavaju predan rad Ministarstva u izveštajnom periodu. Posebno je pohvalio predviđen veći broj inspektora, imajući u vidu dugogodišnji problem manjka ovog kadra u zdravstvu.

Prim. dr Milovan Krivokapić je pohvalio podneti izveštaj i podvukao značaj ulaganja u zdravstvo. Izneo je da se ovo ministarstvo, u saradnji sa Kancelarijom za Kosovo i Metohiju, založilo za kompletno uređenje zdravstva na području KiM. Nabavljena je nova aparatura i obnovljen je stručni kadar, zbog čega se mnogo manji broj pacijenata šalje na lečenje u centralnu Srbiju.

Prof. dr Žarko Korać upozorio je na porast šarlatanstva, nenaučnog i nestručnog tumačenja određenih mera zdravstvene zaštite, kao što je vakcinacija. Kritički se osvrnuo na pasivnost i nereagovanje Srpskog lekarskog društva na ove pojavu, koje može imati opasan uticaj po društvo, što dokazuju i neka istraživanja fenomena glasina iz vremena Drugog svetskog rata. Smatra da se ne sme zanemariti ni uticaj oglašavanja pojedinih javnih ličnosti povodom ovog pitanja. Sugerisao je da Informacija, pored podataka o postignutom, treba da sadrži podatke o specifičnim problemima na koje se nailazi u radu, kao i podatke o dugoročnim ciljevima Ministarstva. Ukazao je na potrebu definisanja osnovnog paketa zdravstvenih usluga za primarnu zdravstvenu zaštitu.

Dr Svetlana Nikolić Pavlović je afirmativno ocenila dosadašnje aktivnosti Ministarstva u pogledu obezbeđivanja tehničko-tehnoloških i kadrovskih uslova neophodnih za optimalno pružanje zdravstvenih usluga osiguranicima, posebno Pomoravskog okruga, gde ona radi kao lekar. U vezi sa tim, ukazala je na potrebu da ovaj okrug dobije angio salu, uz napomenu da je dobijena saglasnost za rekonstrukciju internističkog bloka. Podsetila je da su zdravstvene ustanove u našoj zemlji decenijama unazad bile devastirane i da se poslednje četiri godine ulažu izuzetni napori kako bi se zdravstvo poboljšalo i unapredilo. Shodno tome, doneti su novi zakoni i izvršeno je obnovljanje kadrova, što smatra izuzetno bolnom tačkom našeg zdravstva. Podvukla je značaj diskutovanja na temu donorstva i važnosti prijema naše zemlje u Evrotransplant, organizacije koja pacijentima omogućava brže presađivanje organa.

 Dr Danica Bukvić je iznela da podržava podneti izveštaj, posebno planirane zakonodavne aktivnosti koje se odnose na transplantaciju organa. Naime, kao nefrolog zna da je velikom broju ljudi koji su na dijalizi ta transplantacija neophodna. Ona im menja život, vraća ih normalnom životu i radnim aktivnostima, kojima oni doprinose društvu. Apostrofirala je potrebu da se ova oblast zakonski reguliše kako bi Srbija što pre ispunila uslove i ušla u evropsku mrežu donatorstva i postala član Evrotransplanta, a naši pacijenti dobili novu šansu za život.

Prof. dr Vladimir Đukić, državni sekretar Ministarstva zdravlja, u vezi sa pomenutim aktivnostima antivakcinalnog lobija, pomenuo je reagovanje ministra, koji je nakon nekoliko smrtnih ishoda od posledica boginja inicirao pokretanje zakonske odgovornosti za olako iznošenje nenaučnih stavova u javnosti i nakaradno spuštanje lekarske profesije na nizak nivo. Predstavljajući rad Ministarstva istakao je potrebu da skrene pažnju na planirane zakonodavne aktivnosti, kojima će biti definisan i obavezan paket zdravstvenih usluga. Implementacija načina plaćanja usluga po sistemu dijagnostički srodnih grupa treba da doprinese racionalizaciji troškova, povećanju efikasnosti, kontroli finansiranja i racionalizaciji troškova. Imajući u vidu da Nacionalni program ''Srbija protiv raka'', iako ambiciozno i kvalitetno zamišljen, nije uspeo da mobiliše veći broj odziva na skrinig preglede, naveo je da se donosi nova strategija za borbu protiv raka. Preventiva, rano otkrivanje, kao i precizno utvrđivanje indikatora, svakako je jedan od najboljih načina savladavanja ove opake bolesti. Uvođenje novih radioterapijskih metoda, nabavka novih linearnih akceleratora, kao i obnavljanje mnogih zdravstvenih ustanova, kao što su KC Niš, Opšta bolnica Vranje, KBC ''Dr Dragiša Mišović-Dedinje'', trebalo bi da učini efikasnijom borbu protiv raka. Dodao je da uvažava primedbu da informacije treba da sadrže i dugoročne planove Ministarstva.

Doc. dr Darko Laketić, predsednik Odbora, zaključio je da izvršna vlast zajedno sa zakonodavnom treba da radi na unapređenju zdravstvenog sistema. Prethodne diskusije, primedbe i sugestije ocenio je kao podršku naporima Ministarstva da naše zdravstvo učini efikasnijim.

Nakon diskusije, Odbor je saglasno članu 229. Poslovnika Narodne skupštine, jednoglasno (12 za, od ukupno 12 prisutnih), odlučio da prihvati Informaciju o radu Ministarstva zdravljaza period oktobar - decembar 2017. godine, o čemu će podneti izveštaj Narodnoj skupštini.

Druga tačka dnevnog reda: **Razmatranje predstavki građana i ogranizacija**

Predsednik Odbora doc. dr Darko Laketić je obavestio prisutne da je Radna grupa Odbora za razmatranje predstavki u sastavu: dr Dragana Barišić, dr Milovan Krivokapić i prof. Žarko Korać, dana 22. maja 2018. godine, razmotrila nove predstavke pristigle Odboru i pripremila predloge za njihovo rešavanje. Potom je dao reč izvestiocu Radne grupe.

 Dr Dragana Barišić je izvestila Odbor o pristiglim predstavkama i predlozima Radne grupe za njihovo rešavanje:

1. Podnosilac: Anonimna predstavka - Licencirani kardiohirurzi Udruženja kardiovaskularnih hirurga Srbije (07-42/18 **od 08.01.18. godine)**

**Predmet:Protest zbog neprofesionalnog i neetičkog pristupa dr Aleksandra Nikolića, opšteg hirurga i dr Milovana Bojića, direktora Instituta za kardiovaskularne bolesti Dedinje, jer su u javnim nastupima, u elektronskim medijima, obmanuli javnost, povredili Krivični zakonik, Zakon o zdravstvenoj zaštiti i Zakon o informisanju. Naime, podnosioci predstavke iznose da je dr Nikolić predstavio da je pacijentu ugradio veštačko srce, iako formalno pravno nije kardiohirurg. Lekarska komora Srbije oduzela mu je licencu 31. decembra 2017. godine.**

Predlog Radne grupe: Odbor je zaključio da predstavku prosledi Lekarskoj komori Srbije na nadležnost i Ministarstvu zdravlja, Sektoru za inspekcijske poslove, s predlogom da saglasno članu 243. Zakona o zdravstvenoj zaštiti izvrši inspekcijski nadzor, a Odbor izveste o postupanju.

1. Podnosilac: Zahtev Asocijacija srpske kozmetske i estetske dermatologije ''ASKED'' (5-95/18 **od 15.01.18. godine) koji je podržan od Dermatovenerološke sekcije SLD i SLD na sednici održanoj 8. novembra 2017. godine.**

Predmet: Inicijativa da se 5. maj obeležava kao Nacionalni dan zdrave kože. Razlog je dugoročna edukacija javnosti, najviše mladih, o značaju očuvanja zdravog balansa kože (koja ima 5,5 ph vrednost), čije narušavanje dovodi do različitih problema. Isticanjem značaja prevencije upotpunio bi se maj mesec u kome se obeležavaju evropski i svetski dan borbe protiv melanoma, čime bi se doprinelo sveukupnoj borbi za očuvanje zdravlja stanovnistva.

Predlog Radne grupe: Uvažavajući značaj prevencije u zaštiti zdravlja stanovništva, Odbor inicijativu prosleđuje Institutu za javno zdravlje Srbije „Dr Milan Jovanović Batut“, na razmatranje, imajući u vidu da je kalendar javnog zdravlja u delokrugu ove ustanove.

1. Podnosilac: Prof. dr Zoran Milošević, profesor Medicinskog fakulteta u Nišu i lekar u Institutu za javno zdravlje Niš (07-85/18 **od 15.01.2018.)**

Predmet: Zahtev za rešavanje radnopravnog statusa nastavnika i saradnika fakulteta koji obavljaju zdravstvenu delatnost, kao i preispitivanje presude Višeg suda u Nišu. Naime, prof. Milošević navodi da je presudom Višeg suda u Nišu osuđen na godinu dana kućnog zatvora i povraćaj plate direktora Instituta za javno zdravlje Niš, u iznosu od 3,2 miliona dinara, jer je kao direktor ove ustanove nezakonito isplaćivao zarade nastavnicima Medicinskog fakulteta Univerziteta u Nišu, koji su obavljali poslove zdravstvene zaštite u Institutu. Prof. Milošević smatra da nije kriv i da svi direktori u Srbiji na isti način postupaju, te da je to sve posledica neuređenog statusa nastavnika i saradnika fakulteta koji obavljaju zdravstvenu delatnost. Moli za pomoć u rešavanju ove sudske stvari i traži da se uredi status nastavnika i saradnika medicinskih fakulteta u Srbiji.

Predlog Radne grupe: Odgovoriti podnosiocu da prema Ustavu RS uređenje vlasti počiva na podeli vlasti na zakonodavnu, izvršnu i sudsku. Sudska vlast je nezavisna. Sudske odluke su obavezne za sve i ne mogu biti predmet vansudske kontrole. Sudsku odluku može prispitivati samo nadležni sud, u zakonom propisanom postupku. Saglasno tome Odbor ne može preispitivati odluke suda. Takođe, imajući u vidu navode iznete u predstavci, Odbor ukazuje na član 171. Zakona o zdravstvenoj zaštiti, koji pored ostalog propisuje da zdravstvena ustanova iz Plana mreže zdravstvenih ustanova, fakultet zdravstvene struke i RFZO zaključuju sporazum kojim se uređuju njihova međusobna prava i obaveze u vezi sa pružanjem zdravstvenih usluga, vrsta i obim zdravstvenih usluga koje pružaju zdravstveni radnici, spisak zdravstvenih radnika –nastavnika i saradnika koji pružaju zdravstvene usluge, način plaćanja pruženih usluga i druga pitanja od značaja za regulisanje međusobnih odnosa.

1. Podnosilac: Sindikat zaposlenih u zdravstvu i socijalnoj zaštiti Srbije **i Sindikat med. sestara i tehničara Srbije** (120-143/18 **od 22.01.18.i 29.01.2018.)**

Predmet: Inicijativa za izmene i dopune Zakona o radu i Zakona o zdravstvenom osiguranju i to odredaba kojima se uređuje pravo na naknadu zarade zaposlenom za vreme privremene sprečenosti za rad, tako da se zaposlenom koji oboli od zarazne bolesti usled pružanja usluga zdravstvene zaštite licima obolelim od zarazne bolesti, omogući isplata naknade zarade u visini 100% prosečne zarade u prethodnih 12 meseci pre meseca u kojem je nastupila privremena sprečenost za rad.

Predlog Radne grupe: Inicijativu proslediti Institutu za medicinu rada Srbije ''Dr Dragomir Karajović'', na nadležnost, s molbom da o ovom predmetu obavesti Odbor i podnosioce.

1. Podnosilac: Dr Miško Jelčić, Kraljevo (180-261/18 **od 06.02.18. godine)**

Predmet: Podnosilac traži brisanje odredbi Zakona o zdravstvenoj zaštiti, kojima se uređuje dopunski rad zdravstvenih radnika. Smatra da su ove odredbe koruptivne i neprihvatljive imajući u vidu da je Vlada RS usvojila 2013. godine Nacionalnu strategiju za borbu protiv korupcije, te ističe da je dopunski rad visokokoruptivni rizik.

Predlog Radne grupe: Proslediti Ministarstvu zdravlja na razmatranje.

1. Podnosilac: Udruženje stomatologa implantologa Srbije - Evropska asocijacija dentalnih implantologa (02-334/18 **od 14.02.18. godine)**

Predmet: Inicijativa za formiranje radne grupe za reformu u oblasti stomatološke zdravstvene zaštite u Srbiji. Ukazuju na alarmantno stanje u oblasti stomatologije, zbrinjavajuće stanje oralnog zdravlja građana, na prevaziđenu organizacionu strukturu stomatološke zaštite u RS, koja zahteva izdvajanje značajnih sredstava iz javnih finansija ( na godišnjem nivou iznose blizu 40 miliona evra samo iz budžeta RFZO, bez subvencija MZ i lokalnih samouprava). Ističu da i pored velikih rashoda ova služba javnog zdravstva pokazuje nisku produktivnost. Predlažu da Odbor za zdravlje i porodicu inicira osnivanje radne grupe za reformu u oblasti stomatološke službe, u cilju analize stanja i predlaganja odgovarajućih normativnih i faktičkih rešenja za optimalnu i održivu stomatološku zaštitu. Radnu grupu bi činilo pet istaknutih stomatologa i iz privatnog sektora koji bi radili ovaj zadatak bez nadoknade.

Predlog Radne grupe: Dostaviti Ministarstvu zdravlja na razmatranje.

1. Podnosilac: Udruženje dermatovenerologa Srbije (07-386/18 **od 21.02.18.)**

Predmet: Inicijativa Udruženja da se propisima u Srbiji zabrani upotreba solarijuma kod osoba mlađih od 18 godina, što je na snazi u većini zemalja EU. Povodom predstojeće kampanje Euromelanom, koju ovo udruženje organizuje zajedno sa Sekcijom za melanom SLD i evropskim udruženjima u ovoj oblasti, traži se zabrana upotrebe solarijuma kod osoba mlađih od 18 godina. Ovim bi se ovo pitanje uskladilo sa evropskim zakonodavstvom, što je važan korak u prevenciji melanoma i raka kože, s obzirom na to da upotreba solarijuma u adolescenciji značajno povećava rizik za nastanak ovih bolesti. Ističu da Srbija poslednjih godina beleži porast obolelih u ovoj grupi, te traže da se Odbor obrati Ministarstvu zdravlja povodom ovog pitanja.

Predlog Radne grupe: Inicijativu dostaviti Ministarstvu zdravlja na razmatranje, s molbom da o ovom pitanju obaveste Odbor i Udruženje.

1. Podnosilac: Grad Užice, Skupština (06-408/18 **od 23.02.18. i 05.06.2018.)**

Predmet: Zahtev Skupštine grada Užica, saglasno Zaključku koji je donet na sednici Skupštine grada 8. februara 2018. godine, kojim traže da Služba za transfuziju Opšte bolnice u Užicu, dobije status ovlašćene transfuzijske ustanove - zavoda ili drugog oblika organizovanja u skladu sa Zakonom o transfuzijskoj medicini, u cilju osiguranja dostupnosti krvi i komponenata krvi za potrebe pacijenata Zlatiborskog okruga. Naime Služba za transfuziju krvi Opšte bolnice u Užicu već deceniju i po samostalno prikuplja krv na teritoriji celog Zlatiborskog okruga i na taj način uspešno zbrinjava veliki broj pacijenata koji se leče u bolnicama ovog okruga; ova služba raspolaže kompletnom opremom, stručnim kadrom i prostorom za obavljanje tranfuzijske medicine za prikupljanje krvi od 500.000 stanovnika. Podsećaju da se u bolnici u Užicu obavljaju pored ostalih, kardiohirurške i kompleksne vaskularne operacije, te da se grad Užice nalazi na najfrekvrentnijim saobraćajnicama gde se dešavaju brojne nezgode. Povodom istog zahteva, pridružuje se Advokatska komora Čačak, koja iznosi primedbe na primenu novog Zakona o transfuzijskoj medicini, koji predviđa centralizaciju u ovoj oblasti kao osnovni princip reforme, čime prestaju da postoje službe i odeljenja transfuzije pri bolničkim centrima.

Predlog Radne grupe: Zahtev sa Zaključkom Skupštine grada Užice kao i Izveštaj o opremljenosti Službe za snabdevanje krvlju i krvnim produktima Užice od 03.05.2018. godine uputiti Ministarstvu zdravlja - Upravi za biomedicinu, na nadležnost u skladu sa Zakonom o transfuzijskoj medicini.

1. Podnosilac: Grupa građana - vlasnici privatnih laborat.(5-24/18 **od 27.02.18.)**

Predmet: Inicijativa za izmenu člana 89. Nacrta zakona o zdravstvenoj zaštiti, kojim se po novom predloženom rešenju uvodi novi organizacioni oblik – zavod za laboratorijsku dijagnostiku, koji može imati ogranke kao organizacione jedinice izvan sedišta zavoda. Podnosioci predstavke ističu da se ovakvim zakonskim rešenjem ugrožava laboratorijska privatna praksa, dok bi zavodi imali privilegovan položaj. Upozoravaju da ovaj predlog nema uporište u struci i da se na ovaj način ograničava njihovo pravo na rad. Zbog toga se zalažu da uslovi za otvaranje novih laboratorija u pogledu kadra, prostora i opreme budu jednaki za sve, čime bi se unapredila laboratorijska zdravstvena delatnost u Srbiji.

Predlog Radne grupe: Predstavku uputiti Ministarstvu zdravlja na razmatranje, s molbom da o ovom pitanju izveste podnosioce predstavke.

1. Podnosilac: Drugi osnovni sud (07-157/18-2 **od 27.02.18. i 17.05.2018. godine)**

Predmet: Molba i urgencija Vladimira Pavlovića, koji je u pritvoru Okružnog zatvora u Beogradu zbog osnovane sumnje, kako navodi, da je prekršio meru zaštite od nasilja u porodici izrečenu presudom o razvodu braka (krivično delo iz člana 194. stav 5. Krivičnog zakonika). Vladimir Pavlović traži odgovor na pitanje: da li je presudom o razvodu braka postupajući sudija izrekla meru zaštite od nasilja u porodici u skladu sa zakonom, jer mu je „izrekla meru zabrane stupanja u prostor stanovanja na udaljenosti manjoj od 500 metara“. Podnosilac predstavke traži i tumačenje člana 198. Porodičnog zakona, pitanjem koje glasi: „Može li zabrana stupanja u prostor stanovanja biti izrečena na udaljenosti manjoj od 500 metara?“, kao i člana 112. stav 28. Krivičnog zakonika, pitanjem koje glasi: „Kada bivši supružnici postaju bivši, faktičkim prekidom braka i porodice, podnošenjem tužbe za razvod braka ili pravosnažnom presudom o razvodu braka?“.

Predlog Radne grupe: Odgovoriti podnosiocu da su prema Ustavu Republike Srbije sudske odluke obavezne za sve, i da ne mogu biti predmet vansudske kontrole. Sudsku odluku može preispitivati samo nadležni sud u zakonom propisanom postupku. Takođe, predlog za donošenje autentičnog tumačenja zakona može da podnese Ustavom ovlašćeni predlagač zakona (svaki narodni poslanik, Vlada, skupština autonomne pokrajine, ili najmanje 30.000 birača, zaštitnik građana i Narodna banka Srbije imaju pravo predlaganja zakona iz svoje nadležnosti) u postupku za autentično tumačenje zakona koji je propisan članom 194. Poslovnika NS. Na osnovu člana 80. stav 1. Zakona o državnoj upravi, na traženje fizičkih ili pravnih lica, organi državne uprave dužni su da daju mišljenje o primeni odredaba zakona i drugih opštih akata u roku od 30 dana. Saglasno tome Odbor nije nadležan za postupanje u ovom slučaju, a podnosilac pitanja može uputiti nadležnom organu državne uprave.

1. Podnosilac: Lekari službe kućnog lečenja DZ Kraljevo(07-800/18 **od 29.03.18.)**

Predmet: Zahtev da se preispita Uredba o koeficijentima za obračun i isplatu plata zaposlenih u javnim službama. Naime, lekari specijalisti u službi kućnog lečenja, koji leče najteže bolesnike u kućnim uslovima, svrstani su u platnu grupu zajedno sa lekarima koji obavljaju specijalističke poslove u ambulantno-polikliničkim uslovima (domovi zdravlja i zdravstveni centri), rad u laboratorijama, rad na preventivi i u komisijama (koeficijent 26,13). Traže izmenu Uredbe tako da se lekari specijalisti u kućnom lečenju svrstaju u platnu grupu zajedno sa lekarima koji obavljaju poslove u službama hitne pomoći, reanimacije, operacionim salama, u onkologiji, psihijatriji, infektivnim odeljenjima, rendgen službama i sl., sa koeficijentom 28,24.

Predlog Radne grupe: Predstavku uputiti Ministarstvu zdravlja na razmatranje.

1. Podnosilac: Beogradska grupa roditelja **za istinu o nestalim bebama: Nikola Šegrt, Mirjana Novokmet, Goran Filipović i Radivoj Linta (**011-700/18-2 **od 30.03.18. i 04.05.2018. godine)**

Predmet: Molba i urgencija roditelja da se iz skupštinske procedure povuče Predlog zakona o nestalim bebama. Primedbe: predlog zakona ne reguliše ključna pitanja za roditelje a to su: zastarelost, krivično gonjenje i krivična odgovornost, pitanje širih ovlšćenja policije tokom istrage da bi se utvrdile činjenice šta se dogodilo sa decom odnosno saznala istina o njihovoj sudbini. Predlogom zakona je predviđen vanparnični postupak koji je dug i spor, i kojim je nemoguće doći do istine gde su njihova deca, što je jedini cilj roditelja, a ne novčana nadoknada. Roditelji ističu novi Zakon o nacionalnom DNK registru, donet 22. marta 2018. godine, kao i formiranje Specijalnog tužilaštva za borbu protiv korupcije i organizovanog kriminala, koje bi moglo preuzeti slučajeve nestalih beba. Roditelji traže prijem kako bi lično izneli razloge za povlačenje iz procedure navedenog zakona.

Predlog Radne grupe: Radna grupa da primi podnosioce predstavke zajedno sa predsednikom ili zamenikom predsednika Odbora.

1. Podnosilac: Nikica Stojanović (07-3649/17-1 **od 30.03.18. godine)**

Predmet: Molba Odboru da uputi urgenciju dekanu Medicinskog fakulteta u Beogradu radi preispitavanja izveštaja profesora - veštaka ovog fakulteta, s obzirom na to da je veštačenje u parnici Nikice Stojanovića i Očne klinike KC Vojvodine povereno Medicinskom fakultetu u Beogradu. Naime, podnosilac predstavke navodi da su veštaci ovog fakulteta na ročištu, održanom 30. januara 2018. godine, tvrdili da kod pacijenta nije postojala obostrana trakciona ablacija mrežnjače, suprotno mišljenju renomiranih svetskih stručnjaka o hitnosti operacije (vitrektomija). Traži da Odbor uputi urgenciju dekanu Medicinskog fakulteta radi dobijanja odgovora na prethodno podneta pisma.

Predlog Radne grupe: S obzirom na to da je prema navodima Nikice Stojanovića veštačenje u ovoj parnici povereno Medicinskom fakultetu u Beogradu, Odbor je zaključio da predstavku prosledi dekanu ove visokoškolske ustanove na razmatranje, s molbom da preispita navode iznete u predstavci i o tome obavesti podosioca iste.

1. Podnosilac: Prof. Živojin Simonović, SLD - Sekcija za umetnost (07-830/18

 **od 30.03.18. godine) i broj** 07-1106/18 **od 30.04.2018. i 15.05.2018. godine**

Predmet: Inicijativa da svaki zdrav građanin Srbije odabere jedan dan u godini kada bi dobrobovljno dao krv. Predlaže da se osnuje hor Dobrovoljnih davalaca krvi Beograda i Srbije. Traži prijem.

Predlog Radne grupe: Predsednik ili zamenik predsednika Odbora da primi podnosioca predstavke.

1. Podnosilac: Dr Danijela Simić, Despotovac (07-923/18 **od 11.04.2018. godine)**

Predmet: Pritužba zbog neregularne dodele specijalizacije po internom oglasu za dodelu specijalizacija u Domu zdravlja Despotovac. Imenovana ističe da je diskriminisana kao prvorangirana na listi kandidata za specijalizaciju, jer joj nije odobrena specijalizacija koju je želela. Naime, specijalizacija iz oftalmologije odobrena je kandidatu dr Mariji Ćosić, koja je imala daleko manje bodova na rang listi. Ističe da se radi o samovolji direktora ove ustanove dr Dejana Miloševića.

Predlog Radne grupe: Predstavku uputiti Ministarstvu zdravlja na nadležnost, s molbom da o ovom pitanju izveste Odbor i podnosioca.

1. Podnosilac: Goran Dinić i Marija Bjelica (07-861/18 **od 03.04.2018. godine)**

Predmet: Primedba na mere Vlade za podsticaj rađanja, koje se odnose na novčanu pomoć porodicama čija su deca rođena nakon 1. januara 2018. godine. Ističu da su ovim merama diskriminisane sve druge porodice čija su deca rođena pre ovog datuma. Smatraju da ovo pravo treba da se vezuje za godine života deteta (do kada bi dete primalo nadoknadu) a ne za datum njegovog rođenja. Mole da se odluka preispita i traže odgovor.

Predlog Radne grupe: Predstavku uputiti na nadležnost ministarki bez portfelja zaduženoj za demografiju i populacionu politiku, s molbom da o ovom pitanju obavesti Odbor.

1. Podnosilac: Udruženje građana IRKA, Novi Sad - Inicijativa za promenu zakonske regulative u vezi sa kanabisom (07-1017/18 **od 20.04.2018. godine)**

Predmet: Zahtev da se legalizuje upotreba kanabisa za medicinsku upotrebu a odredbe Krivičnog zakonika (čl. 246. i 247.) usklade sa članom 12. Zakona o psihoaktivnim kontrolisanim supstancama, kojim se dozvoljava primena kanabisa u terapijske svrhe i za istraživanja. Ističu da je medicinska upotreba kanabisa naučno dokazana činjenica i da predstavlja osnovno ljudsko pravo na lek. Traže da se u javnu raspravu uključe stručnjaci i bolesni koji se već uspešno leče kanabisom. Navode da upotreba ove biljke omogućava lek bolesnima, istraživanja, privredni razvoj zemlje - posebno poljoprivrede, turizma, banjskih lečilišta, novih eko industrija zasnovanih na obnovivim resursima od biomase kanabisa, te eliminisanje crnog tržišta i kriminala.

Predlog Radne grupe: Ministarstvu zdravlja, Sektoru za lekove i medicinska sredstva, psihoaktivne kontrolisane supstance i prekursore, na razmatranje.

1. Podnosilac: Udruženje ''Omladinski pokret Srbije'' (6-1077/18 **od 26.04.2018.)**

Predmet: Predlog Odboru za saradnju u cilju realizacije naučnih programa i projekata, koje su u okviru naučno - istraživačke delatnosti osmislili članovi ovog udruženja. Traže prijem, kako bi prezentovali neke od svojih pronalazaka, za koje navode da imaju široku primenu u namenskoj i civilnoj proizvodnji, u upotrebi, opremanju i modernizaciji zdravstvenih ustanova.

Predlog Radne grupe: Obavestiti podnosioca da naučno- istraživačka delatnost nije u domenu Odbora za zdravlje i porodicu, te predstavku uputiti Ministarstvu prosvete, nauke i tehnološkog razvoja, Sektoru za tehnološki razvoj, transfer tehnologija i inovacioni sistem.

1. Podnosilac: Milan Milenković, Vlasotince (07-1083/18 **od 27.04.2018.)**

Predmet: Podnosilac navodi da mu je kao uhapšenom licu u pratnji policijskog službenika, dana 1. septembra 2014. godine u Opštoj bolnici Leskovac, uskraćeno pravo na pružanje medicinske pomoći.

Predlog Radne grupe: Predstavku uputiti Ministarstvu unutrašnjih poslova, na razmatranje, s molbom da Odbor obavesti o proceduri postupanja u ovakvim situacijama.

1. Podnosilac: Narodni poslanik dr Dragan Vesović (06-1112/18 **od 03.05.2018.)** Predmet: Predlog za organizovanje javnog slušanja na temu ''Strategija podsticanja rađanja''. Obrazloženje: Predsednik Republike Srbije, Vlada i nadležni ministar bez portfelja zadužen za demografiju i populacionu politiku, problem „Bele kuge“ definisali su kao problem broj jedan, u čije rešavanje treba da budu uklljučeni svi društveni činioci. Javnim slušanjem o ovoj temi, Odbor bi okupio predstavnike institucija, stručnjake i aktiviste iz zemlje, kako bi se izvršila dodatna analiza i dali predlozi za unapređenje sprovođenja Strategije podsticanja rađanja.

Predlog Radne grupe: Predlog predočiti na sednici Odbora.

1. Podnosilac: Dr Hadži Dragan Ilić, DZ Blace (07-1186/18 **od 11.05.2018.)**

Predmet: Pritužba radi uskraćivanja prava na specijalizaciju iz pedijatrije. Imenovani je zaposlen u Domu zdravlja Blace od 2007. godine. 2013 godine bio je prvi na rang listi Internog konkursa za dodelu jedne specijalizacije iz pedijatrije ali je specijalizacija odlukom direktora ove zdravstvene ustanove odobrena trećeplasiranom kandidatu. Inerni konkurs je poništen odlukom suda. Nakon toga inerni konkurs za specijalizaciju nije raspisan, uprkos Planovima za stručno osposobljavanje od 2014. do 2018. godine u DZ Blace, prema kojima je specijalizacija iz oblasti pedijatrije prioritet.

Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove, na nadležnost, s predlogom da saglasno članu 243. Zakona o zdravstvenoj zaštiti, izvrši nadzor nad zakonitošću rada ove zdravstvene ustanove i Odbor izvesti o postupanju.

1. Podnosilac: Vladimir Todorović, Smed. Palanka (07-1198/18 **od 14.05.2018.)** Predmet: Pritužba osiguranika- dijabetičara, zbog nemogućnosti ostvarivanja prava na lekove.

Predlog Radne grupe: U telefonskom razgovoru sa podnosiocem predstavke, Služba je obaveštena da je problem rešen, te da je osiguraniku određen novi termin kod endokrinologa.

1. Podnosilac: Zdravstveni centar Aranđelovac, (07-1201/18 **od 14.05.2018.)**

Predmet: Molba za pomoć v.d. direktora ZC Aranđelovac dr Nine Jeličić zbog blokade računa ovog zdravstvenog centra. Ustanova funkcioniše jako otežano uz česte obustave isporuke lekova i sanitetskog materijala, zbog dugovanja iz ranijeg perioda. (Ustanova je blokirana je od strane Srbijagasa i EPS-a, uz tužbe od strane drugih dobavljača kao i tužbe zaposlenih radnika po osnovu zaostalih isplata.) Navodi da su sopstvena sredstva ove ustanove izuzetno mala, te da se izlaz iz blokade ne nazire u skorije vreme.

Predlog Radne grupe: Predstavku dostaviti Ministarstvu zdravlja na nadležnost, uz sugestiju Odbora za hitno rešavanje problema ove ustanove.

1. Podnosilac: Prof. dr Dušan Šćepanović, Transplantaciona mreža Srbije i kopredlagači (5-351/15-3 **od 18.05.2018.)**

Predmet: Molba za učešće na sednici Odbora povodom razmatranja Predloga zakona o presađivanju ljudskih organa i Predloga zakona o ljudskim ćelijama i tkivima, pozivajući se na raniji zaključak Odbora.

Predlog Radne grupe: Sastanak profesora Šćepanovića i Radne grupe Odbora.

1. Podnosilac: Prof. dr Dragan Mihailović, predsednik UO Doma zdravlja Niš (07-2182/18 **od 06.06.2018.)**

Predmet: Nakon primedbi predsednika Upravnog odbora DZ Niš na finansijski izveštaj ove ustanove za 2017. godinu, prekinuta je svaka komunikacija sa direktorom Doma zdravlja. Radi preispitivanja zakonitosti rada ove ustanove, podnosilac traži inspekcijski nadzor.

Predlog Radne grupe: Predstavku proslediti Ministarstvu zdrvalja, Sektoru za inspekcijske poslove, na nadležnost.

1. Podnosilac: Institut za med. i kliničku biohemiju (07-2213/18 **od 11.06.2018.)**

Predmet: Molba lekara specijalista kliničke biohemije da se razmotre zakonske mogućnosti, kako bi ovi lekari kao i ostali lekari specijalisti, bili na odgovarajući način prepoznati u sistemu komora kao ravnopravni članovi Komore lekara. Smatraju da su im ugrožena osnovna prava da kao članovi Komore lekara obavljaju poslove za koje su se školovali na Medicinskom fakultetu Univerziteta u Srbiji i da dobiju licence sa zvanjem specijaliste kliničke biohemije, što oni zapravo i jesu.

Predlog Radne grupe: Proslediti Ministarstvu zdravlja na razmatranje.

ODGOVORI NA PREDSTAVKE:

1. **Ministarstvo zdravlja, Sektor za lekove i medicinska sredstva, psihoaktivne kontrolisane supstance i prekursore, 12. januara 2018. godine, Odboru** je dostavilo odgovor na dopis Udruženja za pomoć i podršku osobama sa mukoplisaharidozom i srodnim lizozomskim oboljenjima, broj 07-4027/17.
2. **Ministarstvo zdravlja, 16. januara 2018. godine, Odboru** je dostavilo odgovor na dopis Gorana Milanovića, broj 07-4022/17 od 28. 12. 2017. godine.
3. **RFZO je** dostavilo odgovor Odboru, **12. februara 2018. godine, na dopis Društva multiple skleroze Srbije, broj 07-3771/17 od** 28.12.2017. godine.
4. **RFZO je** dostavilo odgovor Odboru, **12. februara 2018. godine, na dopis Udruženja ''Pacijenti protiv psorijaze 3P'', broj 06-2943/17 od** 28.12.2017.
5. **RFZO je** dostavilo odgovor Odboru, **12. februara 2018. godine, na dopis Udruženja ''SMA Srbija'', broj 06-3547/17 od** 28.12.2017. godine.
6. **Ministarstvo zdravlja, Sektor za inspekcijske poslove, Odeljenje za zdravstvenu inspekciju, Odsek Novi Sad, 12. februara 2018. godine, Odboru** je dostavilo odgovor na dopis anonimne grupe lekara Instituta za kardivaskularne bolesti Vojvodine, sa sedištem u Sremskoj Kamenici, broj 07-4259/17.

**- Ministarstvo zdravlja, Sektor za inspekcijske poslove, Odeljenje zdravstvene inspekcije,** u januaru 2018. godine, Odboru su dostavljena Rešenja, kojim je određena vanredna provera kvaliteta stručnog rada na Institutu za kardivaskularne bolesti Vojvodine, sa sedištem u Sremskoj Kamenici, nad radom zdravstvenih radnika koji su učestvovali u lečenju 35 sada pokojnih pacijenata.

- **Ministarstvo zdravlja, Sektor za inspekcijske poslove, Odeljenje zdravstvene inspekcije, 10. maja 2018. godine, Odboru** je dostavilo Izveštaj Komisije nadzornika o sprovedenoj vanrednoj proveri kvaliteta stručnog rada na Institutu za kardivaskularne bolesti Vojvodine, sa sedištem u Sremskoj Kamenici, broj 5-918/18-1.

Odbor je jednoglasno (12 za, od ukupno 12 prisutnih) usvojio Predlog Radne grupe za postupanje po predstavkama.

Treća tačka dnevnog reda: **Razno**

Povodom ove tačke dnevnog reda nije bilo predloga ni diskusije.

 Sednica je završena u 14,15 časova.

 SEKRETAR PREDSEDNIK

 Božana Vojinović Doc. dr Darko Laketić